GHS bīstamības piktogrammas
Bīstamības piktogrammas veido daļu no Ķīmisko vielu klasificēšanas un marķēšanas vispārēji saskaņotās sistēmas (GHS), ko 2002. gadā apstiprināja ANO Ekspertu komiteja, tā tika publicēta 2003. gadā. Sistēma tiek pārskatīta un uzlabota reizi divos gados, pēdējās būtiskās izmaiņas sistēmu piemeklēja 2010. gadā. GHS sistēmai ir divas apakšsadaļas — pirmā attiecas uz ķīmisko kravu transportēšanas noteikumiem, otrā uz sistēmas ieviešanu ikdienā. Sistēmu bija nepieciešams ieviest tādēļ, ka līdz tās izstrādei, katra valsts ķīmiskās vielas marķēja atšķirīgi, izmantojot savu sistēmu, nebija vienotas direktīvas. Lai izprastu GHS sistēmas marķēšanu, nepieciešams izprast jēdzienus — bīstamības klase, bīstamības kategorija, viela, maisījums. Bīstamības klase — fizikāls, ar veselību vai vidi saistīts bīstamības veids. Bīstamības kategorija — kritēriju iedalījums katrā bīstamības klasē, norādot bīstamības nopietnību. Viela — ķīmisks elements un tā dabiski vai ražošanas procesā iegūti savienojumi, arī stabilizācijai vajadzīgās piedevas, kā arī izmantojotajos procesos radušies piejaukumi, kas nav šķīdinātāji, kurus var atdalīt, neietekmējot vielas stabilitāti un nemainot tās sastāvu. Maisījums — maisījums vai šķīdums, kas sastāv no divām vai vairāk vielām.